מפקחי מחוז צפון של משרד החינוך התארחו ברשות הכינרת במסגרת השתלמות מחוזית של משרד החינוך בנושא "פדגוגיה מוטת עתיד". הביקור נפתח בהרצאה מפי יעל סלע, מנהלת אגף חינוך וקהילה ברשות הכינרת, שהציגה את שלל תכניות הלימוד המגוונות המופעלות ברשות הכינרת. בהמשך, הפליגו האורחים על סיפונה של 'אקו כינרת' – המעבדה השטה של רשות הכינרת, המצוידת במכשור מדעי, באמצעותו ניתן לדגום את המים ואת קרקעית הכינרת כדי ללמוד אודות איכות המים, בתי הגידול באגם ויחסי הגומלין בין בעלי החיים לסביבה.
במהלך ההפלגה האזינו המפקחים להרצאה של מדריכי רשות הכינרת על השפעת נוכחות האדם על הטבע המקומי, תפקיד הכינרת במשק המים הישראלי, על סוגי הדגה, הצמחייה ועופות האגם וכן על המיקרואורגניזמים המאכלסים את המים.
הפעילות במעבדה השטה מגבירה את המודעות להיבטים השונים של שימור הסביבה. שיתוף פעולה עם משרד החינוך בתחומי המים והאקולוגיה, יחזק את תחושת האחריות המשותפת לשמירה וטיפוח האגם הלאומי של מדינת ישראל, בהווה ובעתיד.
פדגוגיה מוטת עתיד הנו תחום שמשרד החינוך מפתח בשנים האחרונות לשימור הרלוונטיות של החינוך והתאמתו באופן מתמיד לעידן של מציאות משתנה, משימה שגם באגף החינוך של רשות הכינרת, מחויבים ליישמה בתכניות הלימוד שלנו.